Η περί σωτηρίας του ανθρώπου διδασκαλία της εκκλησίας του Ιησού Χριστού των "Αγίων των τελευταίων ημερών"
Authors: Ράμναλη Στυλιανή 
Published: April 2024

O Ιδρυτής της Εκκλησίας του Ιησού Χριστού των Αγίων των Τελευταίων Ημερών ή Μορμόνων, καθώς και κύριος προφήτης αυτής, υπήρξε ο Joseph Smith. Σύμφωνα με τη διδασκαλία του, καθένας μπορεί να μιλήσει στον Θεό και να λάβει απαντήσεις. Οι διάδοχοί του αναφέρθηκαν και αυτοί σε δικά τους οράματα. Ο Joseph Smith έθεσε τις κύριες βάσεις της θεολογίας της οργάνωσης, ενώ η θεολογία των διαδόχων του επικεντρώθηκε κυρίως στην επίλυση των ζητημάτων που προέκυπταν κατά καιρούς μέσα στο πλαίσιο της κίνησης.Ενώ η θεολογία των Μορμόνων έχει καταρχήν ένα χριστιανικό επίχρισμα, απέχει από τη χριστιανική διδασκαλία και το ευρύτερο χριστιανικό βίωμα. Οι Μορμόνοι εξάρτησαν τη διδασκαλία της Αγίας Γραφής μόνο μέσω της ερμηνείας της μέσω του Βιβλίου του Mormon. Το 1856-1858, η κίνηση των Αγίων των Τελευταίων Ημερών προχώρησε στη Μορμoνική Μεταρρύθμιση. Ζήτησαν τη μετάνοια και τη γενική επανασύνδεση της ηθικής ζωής και των θρησκευτικών διδασκαλιών. Αυτή η πίστη έγινε μέρος της δημόσιας εικόνας της οργάνωσης εκείνης της εποχής, μαζί με την πρακτική της πολυγαμίας, η οποία προήλθε από τον ίδιο τον Joseph Smith, ως θεϊκή εντολή, την οποία και άσκησε προσωπικά. Ωστόσο, μέχρι τον θάνατό του, τόσο ο Smith όσο και οι κορυφαίες απαρτίες της οργάνωσής τους αρνήθηκαν ότι κήρυξε ή ασκούσε πολυγαμία.Η οικογένεια, στο σύστημα της μορμονικής σωτηριολογίας, έχει μια ιδιάζουσα – ξεχωριστή σχέση. Η σωτηρία για τις γυναίκες εξαρτάται από τη σφράγισή τους (δηλ. από τον γάμο τους) με έναν «Κύριο» - έναν άξιο άνδρα, ενώ κάθε νέο παιδί θα πρέπει να τυγχάνει καλής υποδοχής στην οικογένεια. Η οικογένεια αποτελεί το καλύτερο μέρος προκειμένου να προετοιμαστούν οι άνθρωποι για την αιωνία ζωή, καθώς εκεί θα μάθουν τον αυτοέλεγχο, τη θυσία, την αφοσίωση και την αξία της εργασίας. Θα μάθουν επίσης να αγαπούν, να μοιράζονται και να υπηρετούν αλλήλους. Οι αμαρτίες, κατά τη μορμονική διδασκαλία, είναι πνευματικά χρέη. Χωρίς τον Ιησού Χριστό, ως Σωτήρα και Μεσολαβητή, θα πληρώναν οι άνθρωποι τις αμαρτίες με πνευματικό θάνατο. Οι Μορμόνοι μιλούν για δημιουργία από την προϋπάρχουσα ύλη, κατανοώντας ουσιαστικά τον όρο δημιουργία ως «συναρμολόγηση» του κόσμου και της γης με την προϋπάρχουσα ύλη, στην οποία ο Θεός εμφύσησε την αιώνια ζωή. Κατά συνέπεια, η συνεισφορά του Θεού στη δημιουργία του κόσμου ήταν η σοφή οργάνωσή Του. Συμπερασματικώς, γίνεται εύκολα αντιληπτό ότι μπορεί μεν οι Μορμόνοι να αυτοπροσδιορίζονται ως χριστιανοί, διατηρούν τη χριστιανική ορολογία, αλλά η μορμονική κατανόηση της σύνολης θεολογίας τους βρίσκεται σε ριζική αντίθεση με τη χριστιανική. Αποκλίνει από τον παραδοσιακό χριστιανισμό σε βασικούς τομείς, όπως: τις απόψεις τους για την Αγία Γραφή, τη φύση του Θεού και τις προϋποθέσεις και τα μέσα της επίτευξης και του σκοπού της θεοποίησης των πιστών, τη θεότητα του Χριστού και την Αγία Τριάδα, και τέλος τη σωτηρία. Οι διδασκαλίες του μορμονισμού, αξιολογούμενοι από ορθόδοξης άποψης, αποδεικνύουν ότι αυτός συνιστά σύγχρονη αίρεση. Κατά συνέπεια, ως αίρεση, απομακρύνει τον άνθρωπο από την πραγματική πηγή της σωτηρίας, και, κατά την Ορθόδοξη διδασκαλία, το γεγονός αυτό έχει σαφώς σωτηριολογικές συνέπειες.